Olof Palme

Ulofas Palmė (Sven Olof Joachim Palme, 1927 m. sausio 30 d. Stokholme – 1986 m. vasario 28 d. nužudytas Stokholme) – teisininkas ir ekonomistas, Švedijos politinis veikėjas, ministras pirmininkas.

Biografija 

1947–1948 m. studijavo Ohajo koledže JAV, grįžęs – Stokholmo universitete. Nuo 1949 m. Švedijos socialdemokratų darbininkų partijos (SAP) narys, jaunimo organizacijos aktyvistas. 1953–1955 m. ministro pirmininko Tagės Erlanderio sekretorius.

1958–1986 m. Švedijos parlamento Riksdago narys. 1963–1965 m. ministras be portfelio, 1965–1967 m. transporto ministras, 1967–1969 m. švietimo ir kultūros ministras. 1969–1986 m. SAP pirmininkas. 1969–1976 m. ir 1982–1986 m. Švedijos ministras pirmininkas.

1976–1986 m. Socialistų Internacionalo pirmininko pavaduotojas, 1975–1982 m. Pietų Afrikos komiteto pirmininkas. 1980 m. Jungtinių Tautų Nepriklausomos nusiginklavimo ir saugumo komisijos (Palmės komisijos) steigėjas ir vadovas.

Buvo nužudytas gatvėje, Stokholmo centre, kartu su žmona be apsaugos išėjęs iš kino teatro. Žudikas nebuvo rastas.

Švedijos ministrai pirmininkai
Švedijos švietimo ministrai
Švedijos ministrai be portfelio
Švedijos parlamento nariai
Švedijos ekonomistai
Švedijos teisininkai